કથાનકની દૃષ્ટિએ બંને ફિલ્મો પ્રયોગશીલ અને અનોખી હોવા છતાં બંને ફિલ્મોના નામ જુગુપ્સાપ્રેરક હોવાથી અને ફિલ્મના કથાનકથી વિપરિત છાપ ઊભી કરતા હોવાથી ફિલ્મને રદ કરવામાં આવી હોવાનું માનવામાં આવે છે. ‘એસ.દુર્ગા’ નામની ફિલ્મનું નામ ‘સેક્સી દુર્ગા’ છે. દુર્ગા નામે દેવીની હિન્દુઓ શ્રદ્ધાપૂર્વક પૂજા કરતા હોવાથી આ નામ સામે વાંધો-વિરોધ રહ્યો છે. સેન્સરમાં આ ફિલ્મ ગઇ ત્યાં પણ નામ સામે વાંધો લેવાતાં ‘એસ. દુર્ગા’ કરાયું. પણ દુર્ગા નામ બદલાયું નહીં. લોકોની લાગણી સાથે ચેડાં કરીને દર્શકોને આકર્ષવાની ફિલ્મકારોની મનોવૃત્તિ યોગ્ય નથી અને દરેક વખતે કલા અને અભિવ્યક્તિની સ્વતંત્રતાની વાત કરીને છટકી શકાય નહીં. આ બાબત સરકાર કોઇ નિર્દેશ આપે ત્યારે તેના વિરોધમાં ખડા થઇ જવાની પ્રવૃત્તિ પણ યોગ્ય નથી. ‘ન્યૂડ’ ફિલ્મમાં એક ચિત્રકારની નગ્ન સ્ત્રી મોડૅલની કથા છે, જે પૈસા માટે ચિત્રકાર સમક્ષ ન્યૂડ મોડલિંગ કરે છે. આ ફિલ્મનું નામ પણ બીજું રાખી શકાયું હોત. પરંતુ એમ કરવામાં ન આવ્યું તો તેનું સ્પષ્ટ કારણ નગ્નતાના નામે લોકોને આકર્ષિત કરવાનું દેખાઇ આવે છે. શિર્ષક ફિલ્મના કથાનકનું યથાતથ પ્રતિબિંબ પાડતું હોવાનું કહી શકાય તેમ નથી. રાજીનામા આપનાર જ્યૂરીના સભ્યો કહે છે કે તેમણે પત્રો લખવા છતાં સરકારે કોઇ પ્રતિભાવ આપ્યો નહીં. સરકાર તેના નિર્ણય બાબતમાં ચર્ચા જ કરવા ઇચ્છતી ન હોય અને વિવાદને વધુ ઉત્તેજન આપવા ઇચ્છતી ના હોય એ સંજોગોમાં સરકારનું મૌન સમજી શકાય એવું છે.